Manjula prabhath hettiarachchi

කැලණිය විශ්ව විද්‍යාලයෙන් ජන සන්නිවේදනය පිළිබඳ ශාස්ත්‍රවේදී (දෙවන පෙළ ගෞරව) උපාධියක් ලබා ඇති මංජුල ප්‍රභාත් හෙට්ටිආරච්චි, විශ්ව විද්‍යාලයේ දෙවන වසරේ සිටම උපාලි පුවත්පත් සමාගමට සම්බන්ධ වී, එම ආයතනය විසින් ප්‍රකාශයට පත් කරන ලද ‘‘වත්මන‘‘ ජාතික පුවත් සඟරාවේ ලේඛකයෙකු ලෙස කටයුතු කරන ලදි. ඉන්පසු ඔහු සති අන්ත "ඉරිදා" ජාතික පුවත්පතේ නියෝජ්‍ය විශේෂාංග කර්තෘ ලෙසත්, සෙලින්කෝ සමූහය මගින් ප්‍රකාශයට පත් කරන ලද  ශ්‍රී ලංකාවේ ප්‍රථම ව්‍යාපාරික පුවත්පත වන අරටුව (2000-2005) පුවත් පතෙහි නියෝජ්‍ය කර්තෘ ලෙසත් සේවය කළේය.

මංජුල අරටුව පුවත්පතේ සේවය කරමින් සිටියදී රචනා කළ "මල් සුවඳයි ගස එසුවද විදිනු නැති" (2004) ගීතය ඔහුගේ පටිගත කරන ලද මුල්ම ගීතයය. එච්.එම්. ජයවර්ධන විසින් සංගීතවත් කරන ලද එය ශානිකා සුමනසේකර සහ විශාරද - වරුණ සංජීව ලියනගේ විසින් ගායනා කරන ලදී. එම ගීතය එකල ගුවන් විදුලියේ  නිරන්තරව විකාශනය වූ ගීත අතරින් එකකි.

තවද, ශ්‍රී ලංකාවේ සෑම ප්‍රමුඛ පෙළේ ජාතික පුවත්පතකම පාහේ තම කාව්‍ය නිර්මාණ පළ කිරීමෙන් මංජුල කවියෙකු ලෙස කීර්තියක් ලබා ගත් අතර, ඔහුගේ පළමු කාව්‍ය ග්‍රන්ථය වන 'සඳ මඩල ගිනිගනි' 1999 දී ජාතික පුස්තකාල හා ප්‍රලේඛන සේවා මණ්ඩලය විසින් ප්‍රකාශනය සඳහා තෝරාගත් පොතක් ලෙස එළිදැක්විණි. මෙම කෘතිය එම වසරේ විද්‍යෝදය සාහිත්‍ය සම්මාන අවසාන වටය සඳහා නිර්දේශ කෙරිණි.

ශ්‍රී ලංකාවේ ප්‍රමුඛ පෙළේ ව්‍යාපාරිකයින්ගේ ව්‍යාපාරික ජීවිතයේ සාර්ථකත්වය  පාදක කරගනිමින් මංජුල විසින් 'මහපොළොවෙන් සඳලුතලයට' (2009) නමින් කෘතියක් රචනා කර ප්‍රකාශයට පත් කරන ලදී. මෙම කෘතිය ප්‍රකාශයට පත් කිරීමත් සමගින් මංජුල පොත් ප්‍රකාශන ක්ෂේත්‍රයටද පිවිසි අතර, විවිධ ලේඛකයින් විසින් රචිත කෘති ගණනාවක් ‘‘ප්‍රභානි ප්‍රකාශන‘‘ නාමය යටතේ ප්‍රකාශයට පත් කිරීමේ කාර්යය ඔහු භාර ගත්තේය.

ක්ෂේත්‍රයේ පැවති අසාධාරණකම් හේතුවෙන් ගීත රචනය අතහැර දැමූ මංජුල, ජනප්‍රිය ගායන ශිල්පී කීර්ති පැස්කුවෙල්ගෙන් ලැබුණු දිරිගැන්වීමේ ප්‍රතිඵලයක් ලෙස 2019 දී එම ක්ෂේත්‍රයට නැවත අවතීර්ණ විය. එහි ප්‍රතිඵලයක් ලෙස දර්ශන වික්‍රමතුංගගේ සංගීතයට කීර්ති පැස්කුවෙල් විසින් ගායනා කරන ලද ''කදුලක්ව'' ගීතය නිර්මාණය විය. තාරුණ්‍යයේ ජනප්‍රසාදයට පත් ගායන ශිල්පී රවීන් කණිෂ්ක විසින් ගායනා කරන ලද 'ඔබ කොහේ හරි ඇතී' මංජුල විසින් රචනා කරන ලද තවත් ගීතයක් වන අතර එය ඉතා කෙටි කාලයක් තුළ විශාල රසික පිරිසකගේ ප්‍රසාදය දිනා ගත්තේය. එහි සංගීතය සඳරුවන් ජයසිංහ විසින් රචනා කරන ලදී. මෙම ගීතය යූ ටියුබ් හි ලක්ෂ සංඛ්‍යාත තරුණයින් ආකර්ෂණය කර ගත්තේය. මේ අතර, කීර්ති පැස්කුවෙල්ගේ ආරාධනයෙන් මංජුල දෙරණ රූපවාහිනියේ "වෙසක් සඳ රෑ" භක්ති ගීත වැඩසටහන සඳහා "බවදුර නිවු හිමි" ගීතය රචනා කරන ලද අතර එහි සංගීතය නිර්මාණය කරන ලද්දේ තරුණ සංගීතඥ සඳරුවන් ජයසිංහ විසිනි.

"කදුලක්ව" ගීතය සමඟින් ගීත රචනා ක්ෂේත්‍රයට නැවත පැමිණි මංජුල, 2019 අප්‍රේල් සිට පසුගිය වසර කිහිපය තුළ ප්‍රවීණ සහ ආධුනික ගායකයින් සඳහා ගීත 25  ක් පමණ  රචනා කරදී ඇති අතර, එම ගීත ගුවන් විදුලියේ සහ රූපවාහිනියේ විකාශනය වෙමින් පවතී. දක්ෂ ගීත රචකයෙකු වුවද, මංජුල වෘත්තියෙන් HNB ෆිනෑන්ස් පීඑල්සී හි ආයතනික සන්නිවේදන කළමනාකරු ලෙස කටයුතු කරයි. මංජුල විසින් ලියා ප්‍රකාශයට පත් කරන ලද ‘‘විදිමි මේ කටු පදුරු‘‘ කාව්‍ය ග්‍රන්ථය 2024 වසරේ දී එළි දැක්වුණු ඔහුගේ අභිනව කාව්‍ය සංග්‍රහයයි.

මංජුල විසින් රචනා කරන ලද ගීත ඔබට පහත යූ ටියුබ් නාලිකාවෙන් රස විඳිය හැකිය:

www.youtube.com/@manjulaprabhathhettiarachchi